MEDDELELSE FRA KOMMISSIONEN TIL EUROPA-PARLAMENTET i henhold til i EF-traktatens artikel 251, stk 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets forordning om fødevarehygiejne

2000/0178 (COD)

MEDDELELSE FRA KOMMISSIONEN TIL EUROPA-PARLAMENTET i henhold til i EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets forordning om fødevarehygiejne

1. SAGSFORLØB

Forslag sendt til Europa-Parlamentet og Rådet

(dok. KOM(2000) 438 endelig - 2000/0178 (COD): // 14. juli 2000.

Udtalelse fra Det Europæiske Økonomiske og Sociale Udvalg: // 28. marts 2001.

Udtalelse fra Europa-Parlamentets førstebehandling: // 15. maj 2002.

Ændret forslag fremsendt: // 28. januar 2003.

Vedtagelse af den fælles holdning: // 27. oktober 2003

(enstemmigt)

2. FORMÅLET MED KOMMISSIONENS FORSLAG

Dette er første forslag i en pakke bestående af fem forslag, der skal konsolidere og ajourføre de gældende fællesskabsbestemmelser om fødevarehygiejne.

Det har navnlig til formål at omarbejde fællesskabsbestemmelserne om fødevarehygiejne i almindelighed. Det drejer sig især om følgende:

- Det gælder fra jord til bord.

- Fødevarevirksomhedslederne har det primære ansvar for fødevaresikkerheden.

- HACCP-systemet (Hazard Analysis Critical Control Point) foreslås som et redskab, fødevarevirksomhedslederne skal anvende for at bekæmpe mikrobiologiske og kemiske farer i fødevarer og dermed fremme fødevaresikkerheden.

- Fødevaresektorerne bør udarbejde retningslinjer for god praksis for dermed at vejlede fødevarevirksomhedsledere i fødevaresikkerhed og i gennemførelsen af HACCP.

- Der skal være fleksibilitet for fødevarevirksomheder i fjerntliggende områder, for traditionelle fødevareproduktionsmetoder og for gennemførelse af HACCP-systemet i små virksomheder.

- Alle fødevarevirksomheder skal registreres hos myndighederne.

- Der er nogle tekniske elementer (lokaler, udstyr mv.), der skal overholdes af fødevarevirksomhederne.

3. BEMÆRKNINGER TIL DEN FÆLLES HOLDNING

3.1. Generelle bemærkninger

Kommissionen oplyste på plenarmødet den 14. maj 2002, at den kan acceptere de fleste af ændringsforslagene, enten fuldt ud eller delvist, og med redaktionelle ændringer, bortset fra ændringsforslag 5, 8, 13, 14, 28-30, 35, 37-39, 47, 48, 53, 55, 58, 59, 67, 69, 71, 76, 77, 83, 89, 92, 93, 95, 105, 107 og 108.

Rådet har udfoldet store bestræbelser for at imødekomme Europa-Parlamentets ønsker i dette teknisk komplicerede dossier. Selv om Rådet ikke i alle tilfælde har været i stand til at indføre ændringerne i samme redaktionelle format som i Parlamentets holdning, har man bestræbt sig på at følge målsætningerne med Parlamentets ændringsforslag. Der er i vid udstrækning taget hensyn til de ændringsforslag, som blev accepteret af Kommissionen. I den fælles holdning har Rådet også indarbejdet målsætningerne med visse ændringsforslag, som ikke blev accepteret af Kommissionen.

3.2. Forbindelse med forordning (EF) nr. 178/2002 (generel fødevarelovgivning)

Ændringsforslag 1, 3, 11, 12, 15, 16, 17, 18, 19, 20, 21, 22, 23, 24, 27, 50, 54, 56, 57 og 61 sigter mod at bringe forslaget på linje med den generelle fødevarelovgivning.

I den fælles holdning er der taget hensyn til målsætningen med disse ændringer.

3.3. Anvendelsesområde

Artikel 1, stk. 2, litra c), i den fælles holdning svarer til ændringsforslag 103, som skal præcisere, at forordningen ikke finder anvendelse på direkte levering af små mængder primærprodukter til den endelige forbruger eller til lokale detailvirksomheder.

3.4. Definitioner

Ændringsforslag 26 præciserer, at animalske fødevarer omfatter blod. Rådet fandt, at denne definition hører under forslag COD 2000/0179 og har derfor, idet der er taget hensyn til ændringsforslag 26, flyttet den til punkt 8.1 i bilag I til dette forslag.

3.5. Udvalgsprocedure

Ændringsforslag 28 og 29 ville afskære Kommissionen fra retten til at anvende udvalgsproceduren til at tilføje nye tekniske bilag til forordningen. De blev afvist af Kommissionen, men accepteret af Rådet.

Ændringsforslag 30, 58 og 59 ville ikke gøre det muligt for Kommissionen at anvende udvalgsproceduren til at give dispensation fra eller foretage ændringer i bilagene. Kommissionen afviste disse ændringsforslag. Rådet fulgte Kommissionen i dette spørgsmål. I henhold til artikel 13 i den fælles holdning ville der under visse nøje definerede betingelser kunne gives dispensation eller foretages ændringer via udvalgsprocedure

3.6. Mikrobiologiske og andre kriterier eller standarder

Ifølge ændringsforslag 106 skal Kommissionens forslag ændres hvad angår fastsættelse af mikrobiologiske kriterier, temperaturkriterier, fødevaresikkerhedsmål og præstationsstandarder. Formålet med dette ændringsforslag opnås via artikel 4, stk. 3 og 4, i den fælles holdning.

3.7. Fleksibilitet

Ifølge forslaget skal der være fleksibilitet for traditionel fødevareproduktion i fjerntliggende områder. Ændringsforslag 31 og 32 tager sigte på bedre at beskrive, hvor og hvordan fleksibilitet finder anvendelse. Målsætningerne med disse ændringsforslag nås med artikel 13, stk. 3-7, i den fælles holdning.

3.8. HACCP-systemet (risikoanalyse og kritiske kontrolpunkter)

Gennemførelse af HACCP på bedriften

Ændringsforslag 7 fastslår, at det endnu ikke er muligt at gennemføre HACCP-principperne på bedriftsniveau, men at deres anvendelse bør fremmes. Det bør bemærkes, at betragtning 14 i den fælles holdning sammenholdt med muligheden for at anvende retningslinjer for god praksis (artikel 7) opfylder denne målsætning.

Ændringsforslag 8, 9 (første del), 35, 37, 38 og 67 tager sigte på at indføre HACCP-systemet i primærproduktionen. Kommissionen accepterede ikke disse ændringsforslag, som heller ikke blev fulgt af Rådet.

Rådet har imidlertid indført en ændring, som indebærer, at Kommissionen i en rapport, der forelægges senest 5 år efter forordningens ikrafttræden, behandler spørgsmålet om, hvorvidt det er ønskeligt og praktisk muligt at lade kravet om gennemførelse af HACCP udvide til ledere af fødevarevirksomheder, der udfører primærproduktion.

Fleksibilitet vedrørende HACCP-procedurer

Et af ændringsforslagene indfører fleksibilitet med hensyn til anvendelsen af HACCP (36 (første del)). Kommissionen kunne acceptere dette. Parlamentets ønske imødekommes med artikel 5, stk. 4 og 5, i den fælles holdning, om end formuleringen er forskellig.

3.9. Retningslinjer for god praksis

Formålet med ændringsforslag 40 og 45, som er at præcisere, at retningslinjer for god praksis er et frivilligt instrument, er indeholdt i artikel 7 (andet afsnit) i den fælles holdning.

Ændringsforslag 44, der tager sigte på, at retningslinjer, der er udarbejdet under de tidligere regler, skal beholde deres status, er omfattet af artikel 8, stk. 5.

Tanken om, at retningslinjer skal udarbejdes af fødevaresektorerne i samråd med andre interesserede parter (ændringsforslag 42, 43 og 45), afspejles i artikel 8 og 9.

3.10. Registrering af fødevarevirksomheder

Ændringsforslag 49 og 52 tager sigte på at indføre procedurer for registrering og godkendelse af fødevarevirksomheder, der skal følges af de kompetente myndigheder. Rådet tog ikke fuldt ud hensyn til disse ændringsforslag, men mente, at disse procedurer henvender sig til de kompetente myndigheder og derfor ikke bør medtages i forordningen om fødevarehygiejne (som er rettet mod ledere af fødevarevirksomheder). Kommissionen godtager dette argument og har medtaget registrerings- og godkendelsesprocedurerne med den af Europa-Parlamentet krævede fleksibilitet i artikel 31 i sit forslag til en forordning om offentlig foderstof- og fødevarekontrol [KOM(2003) 52].

Rådet (artikel 6, stk. 3) har taget hensyn til de andre ændringsforslag (50 og 51) om registrering og godkendelse af fødevarevirksomheder.

3.11. Rapportering om gennemførelsen

Ifølge forslaget skal Kommissionen forelægge en rapport for Europa-Parlamentet og Rådet senest 7 år efter, at forordningen er trådt i kraft, idet der skal ses nærmere på erfaringerne fra gennemførelsen af forordningen.

Ændringsforslag 62 tager sigte på at reducere de 7 år til 5 år. Rådet accepterede dette ændringsforslag (artikel 16).

3.12. Ikrafttrædelsesdato

Ifølge ændringsforslag 63 skal forordningen anvendes fra "et år efter ikrafttrædelsen". Samme ændringsforslag er efterfølgende blev fremsat for de øvrige forslag i pakken for at sikre, at anvendelsesdatoen er ens for de fire forslag.

Med hensyn til dette forslag var Rådet især optaget af at sikre, at alle forslagene i pakken anvendes fra samme dato, og at medlemsstaterne får tilstrækkelig tid til at tilpasse sig til den nye situation. Rådet besluttede derfor, at det for alle forslagene i pakken skal gælde, at foranstaltningerne finder anvendelse 18 måneder efter ikrafttrædelsen og tidligst den 1. januar 2006. Artikel 18 i den fælles holdning afspejler denne holdning.

Selv om anvendelsesdatoen i den fælles holdning ikke er identisk med den, der foreslås i ændringsforslag 63 fra Europa-Parlamentet, anses Rådets målsætninger ikke for at være i modstrid med de målsætninger, som Europa-Parlamentet har tilstræbt i ændringsforslagene til dette aspekt i pakkens forskellige forslag.

3.13. Tekniske ændringer

Der er stort set blevet taget hensyn til de tekniske ændringsforslag, som enten delvist eller efter omarbejdning kunne accepteres af Kommissionen (det drejer sig om ændringsforslag 2, 4, 6, 9, 10, 25, 41, 60, 65, 66, 68, 70, 72, 73, 74, 75, 78, 79, 80, 81, 82, 84, 85, 86, 87, 88, 90, 91, 94, 96, 99, 100 og 102). Dog er indholdet af bilag II, kapitel X (indpakning og emballering), blevet forenklet i den fælles holdning. Ændringsforslag 99 og 100 imødekommes derfor ikke fuldstændigt.

4. KONKLUSION

Den fælles holdning afspejler i vidt omfang de ændringsforslag fra Europa-Parlamentet, som Kommissionen havde accepteret.

Endvidere afspejler den fælles holdning de idéer fra Europa-Parlamentet, som Kommissionen ikke havde accepteret. Det drejer sig med hensyn til den mulige gennemførelse af HACCP-systemet i primærproduktionen især om Kommissionens forelæggelse af en rapport og med hensyn til udvalgsprocedure om udeladelse af muligheden for at tilføje nye bilag til forordningen. Kommissionen tilsluttede sig disse ændringer af dets oprindelige forslag som et kompromis.